Babatjie wat in kar gelos is sterk aan | Maroela Media
Maroela Media het gister berig dat die voertuig in Sewendestraat in die son parkeer was. 'n Voetganger het die babatjie omstreeks 10:30 opgekrul in 'n bondeltjie gesien lê. Die polisie is ontbied, en hulle het die voertuig se venster stukkend geslaan om die babatjie uit te kry. Met paramedici se aankoms was die babatjie in 'n ernstige toestand as gevolg van die uitermatige hitte.Sy was gedehidreer en is na die kliniek geneem vir verdere behandeling.
Kaptein Johannes Ramphora, 'n woordvoerder van die Springs-polisie, sê die ma is na die voorval in hegtenis geneem en van kinderverwaarlosing aangekla. "Sy het berou getoon en is op 'n waarskuwing vrygelaat sodat sy na haar siek kind in die hospitaal kan omsien," het Ramphora Donderdag aan Maroela Media gesê.
"Die babatjie was tussen twee en drie uurin die voertuig. As dit nie vir die voetganger was wat die babatjie gesien het nie, sou sy moontlik nie meer gelewe het nie. Die saak word egter nog steeds ondersoek en verklarings word van ooggetuies geneem. Die departement van welsyn word ook by die ondersoek betrek. Sodra die ondersoek afgehandel is, sal 'n hofdatum vir die ma bepaal word," het Ramphora gesê.